Beleggings: suutjies trap vir res van 2019 | Netwerk24
Deur Francois Williams 15 September 2019 11:03
Wat kan beleggers verwag vir die oorblywende kwartaal van 2019?
Die deVere-groep van onafhanklike finansiële adviseurs is nie baie optimisties nie, en meen beleggers moet eerder net hou wat hulle het of internasionaal uitbrei.
Tom Elliot, internasionale beleggingstrateeg by deVere Acuma, ’n deel van die deVere-groep.
Terwyl ander batebestuurders soos PSG Batebestuur tans goeie waarde in sekere plaaslike aandele raaksien, meen deVere beleggers moet uiters versigtig wees as hulle enige nuwe beleggings in die plaaslike mark wil doen en eers baie navorsing moet doen.
Tom Elliot, internasionale beleggingstrateeg by deVere Acuma, meen die faktore soos die wisselvallige maar algaande verswakkende rand, die opbrengs op Suid-Afrikaanse effekte, en die ineenstorting van die bopunt van die eiendomsmark dra alles by tot ’n swak vooruitsig vir die res van die jaar vir Suid-Afrikaanse beleggings.
Maar beleggers behoort steeds nie hul geld uit swak presterende bates te onttrek nie. Elliot waarsku dis nooit ’n goeie idee om aan die onderste draaipunt van ’n mark te verkoop nie. Dis wel volgens hom ’n regtig goeie idee om na internasionale markte uit te brei om die geleenthede vir groei en randverskansing te benut.
Die JSE se indeks van alle aandele het tot dusver vanjaar ’n opbrengs van 8,32% gelewer volgens Bloomberg-syfers, maar oor die afgelope 12 maande was sy opbrengs van 4,53% nie juis beter as inflasie nie. Die plaaslike beurs was erg wisselvallig.
Die rand het in Augustus met 6,5% teen die dollar verswak. Dit was die swakste prestasie van geldeenhede in opkomende markte buiten die Argentynse peso. Dit het die afgelope maand wipplank gery met verstewigings van soveel as 1,1% per dag tot verswakkings van 1,9% per dag.
Die opbrengste op Suid-Afrikaanse effekte is volgens Elliot nog ’n bron van kommer. Dit het tot naby 9% gestyg weens politieke en ekonomiese onsekerheid. (Opbrengste op effekte styg of daal omgekeerd tot hul waarde op grond van risiko. Hoe groter die risiko, hoe groter die opbrengs en laer die prys van die effek, en hoe laer die risiko, hoe laer die opbrengs maar hoe hoër die prys van die effek.)
Internasionale bekommernisse speel ook hierin ’n rol.
Elliot meen die ineenstorting van die boonste deel van die eiendomsmark, soos dit deur FNB se onlangse kwartaallikse eiendomspeiling uitgewys is, is ook ’n negatiewe faktor. Dit word aangedryf deur emigrasie en internasionale eiendomsbeleggers wat belangstelling verloor in Suid-Afrikaanse eiendom weens die politieke onsekerheid. Die beleggers is veral steeds besorg oor die bedreiging van die onteiening van eiendom sonder vergoeding.
Die stagnasie in die mark het na middelvlak-huispryse versprei, sê Elliot. Dit is dus nie nou ’n goeie tyd om eiendom te verkoop nie. Maar al lyk dit soos ’n kopersmark, knou die politieke onsekerheid ook die vertroue van kopers. “Niemand wil ’n huis koop wat hulle nie kan verkoop nie.”
Meer oor: Aandelebeurs | Markte | Randdollarwisselkoers | Beleggings